Hof gevra om by Eskom-stakings in te gryp(Argieffoto) Die burgerregteorganisasie AfriForum het Dinsdag sy regspan opdrag gegee om ’n dringende aansoek by die Pretoriase hooggeregshof in te dien ten einde wetstoepassers te dwing om op te tree teen stakende werknemers van Eskom. Nie-stakende werknemers spook tans om die ligte aan te hou terwyl hulle glo deur hul stakende kollegas gedreig en geïntimideer word. Dirk Hermann, bestuurshoof van Solidariteit, sê sommige van dié vakbond se lede wat vir Eskom werk, het vir werk opgedaag net om later deur stakers met knuppels en stokke uit hul kantore gejaag te word. “Hulle is by hul huise geïntimideer en daar is selfs gedreig dat hul huise afgebrand sal word as hulle werk toe gaan. Van die operateurs se huise is met petrolbomme aangeval. Toegang tot kragstasies word versper en bande gebrand. Selfs ŉ voertuig is aan die brand gesteek,” sê Hermann. Eskom het vroeër vandag gesê hy het reeds ’n interdik bekom. Die kragvoorsiener is nietemin genoop om fase 6-beurtkrag te implementeer aangesien hy nie te midde van die stakings aan die land se vraag na elektrisiteit kan voldoen nie. Hermann sê die sogenaamde onwettige en onbeskermende stakings by Eskom is g’n stakings nie, maar eerder ekonomiese sabotasie en ŉ daad van terreur. “Kragstasies is nasionale sleutelpunte en hierdie sleutelpunte word aangeval,” sê Hermann. Hy wys dan daarop dat Eskom ’n noodsaaklike diens is. “’n Terreurdaad word gedefinieer as die ontwrigting van ŉ noodsaaklike diens, fasiliteite of stelsel. Doelbewuste optrede om die ekonomie te destabiliseer en om ekonomiese verliese te veroorsaak is alles dade van terreur. (Argieffoto: GCIS) “Hierdie situasie kan nie soos ŉ normale onderhandelingsituasie hanteer word nie. Dit is veel ernstiger as net ŉ onwettige staking.” Armand Greyling, regs- en risikobeampte by AfriForum, beaam dit. “Ons glo dat wetstoepassers, onder wie die polisie, reeds moes optree om die dreigende staking by die geraakte kragstasies hok te slaan.” AfriForum vermoed boonop dat die polisie binnekort genoop gaan word om die Suid-Afrikaanse Weermag se hulp in te roep om die situasie by Eskom se kragstasies onder bedwang te bring. Hermann wys ook daarop dat die regering te midde van die chaos in sy afwesigheid skitter. “Boewe is besig om ons, ekonomies gesproke, gyselaar te hou en daar is geen teken van die wetstoepassers nie. Eskom het ŉ interdik teen die saboteurs, maar die polisie doen niks nie. As die polisie dit nie kan hanteer nie, moet die weermag ons kragstasies beveilig. Ingevolge die wet wat sleutelpunte beheer, is daar ŉ plig om die sleutelpunte te beskerm. “Talle eenhede is gereed om weer in bedryf gestel te word, maar daar is nie mense wat die eenhede operasioneel kan maak nie. Van die werknemers bly net weg en ander word van die werk weggehou. Dit op sigself is ekonomiese sabotasie en die oortreding van wetgewing wat sleutelpunte beskerm. “Die boewe moet in hegtenis geneem, vervolg en opgesluit word. Hulle oortree die wet.” Alan Winde, premier van die Wes-Kaap, het Dinsdag ook sy misnoeë met die situasie uitgespreek. “Hierdie onwettige nywerheidsaksie by Eskom raak nie net sy bedrywighede nie, maar benadeel ook ’n hele land. Miljoene Wes-Kapenaars is in die middel van hierdie dispuut vasgevang.” Ghaleb Cachalia, die DA se woordvoerder oor openbare ondernemings, sê pres. Cyril Ramaphosa behoort in te gryp. “Dit is eenvoudig verstommend dat die ANC-regering en energieregulerende liggame te midde van ’n nasionale noodgeval in die elektrisiteitsektor ’n lustelose en traak-my-nieagtige benadering aanneem. Daar is duidelik ŉ gebrek aan dringendheid om blywende oplossings vir die krisis te vind.”